S-403/2006

Mál þetta, sem dómtekið var þann 30. nóvember sl., er höfðað hér fyrir Héraðsdómi Norðurlands eystra með ákæru lögreglustjórans á Akureyri, útgefinni 20. október sl., á hendur X.

Er honum gefið að sök fíkniefnalagabrot, með því að hafa laugardaginn 5. ágúst 2006, verið með í vörslum sínum 1,78 grömm af amfetamíni í bifreiðinni [...], þegar lögregla hafði afskipti af honum á Ráðhústorgi við Nýja bíó og fyrir að hafa gleypt um það bil 3 grömm af amfetamíni um leið og lögreglan ætlaði að handtaka hann.

Brot hans er talið varða við 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233, 2001 og þess krafist að ákærði verði dæmdur til refsingar og til að sæta upptöku á 1,78 grömmum af amfetamíni, sem lögreglan lagði hald á og tilgreint er í efnaskrá nr. 9.886, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Verjandi ákærða krefst sýknu af kröfum ákæruvaldsins en til vara vægustu refsingar sem lög leyfa. Þá krefst hann hæfilegra málsvarnarlauna sér til handa og að þau verði greidd úr ríkissjóði.

I.

Samkvæmt rannsóknargögnum hafði lögregla afskipti af ákærða og SB í greint sinn þar sem þeir sátu í bifreiðinni ... í miðbæ Akureyrar. Var ákærði ökumaður bifreiðarinnar. Lögregla kynnti þeim að þeir væru við fíkniefnaeftirlit og óskaði eftir því að þeir sýndu skilríki sín og sáu þeir ákærða þá stinga upp í sig einhverju sem virtist vera fíkniefni í plastumbúðum. Var ákærði þá handtekinn og einnig SB sem sýndi nokkurn mótþróa við handtökuna. Þeir voru fluttir á lögreglustöð til yfirheyrslu. Ákærði heimilaði leit í bifreið sinni og fundust 2 kúlur af amfetamíni í hurðarhaldfangi hægra megin aftur í. Kvaðst ákærði hafa gleypt 3 grömm af amfetamíni þegar lögregla nálgaðist hann. Hann kvaðst hins vegar ekki vita hver hefði verið með það amfetamín sem fannst aftur í bifreiðinni. Segir svo í skýrslunni að báðir hafi þeir verið látnir lausir eftir yfirheyrslu yfir X.

II.

Ákærði kveðst, umrædda verslunarmannahelgi, hafa verið í því að aka fólki milli tjaldstæðisins við KA-heimilið og miðbæjarins gegn greiðslu. Hann hafi líklega ekið um hundrað manns og sjálfur aldrei farið í aftursæti bifreiðarinnar. Ákærði kveðst þekkja SB, sem var handtekinn ásamt honum. Ákærði kveðst ekki geta sagt hvað það var sem hann gleypti, hann hafi gripið eitthvað sem var á milli sætanna. Aðspurður um framburð hans hjá lögreglu kveðst hann hafa sagt þeim að hann vissi ekki hvað hann hefði gleypt en lögreglan hafi sagst halda honum þangað til hann upplýsti hvað þetta hafi verið. Kveðst ákærði þá hafa sagt að það hefði verið amfetamín og þeir þá skrifað það í skýrsluna og sleppt sér. Aðspurður kveðst ákærði hafa lýst því hvaða áhrif það hefði að gleypa amfetamín en hann hafi svo ekkert fundið fyrir þeim áhrifum. Aðspurður um ummæli sín við þingfestingu málsins, að þetta hefðu verið súkkulaðikúlur, kveðst ákærði aðeins hafa sagt að þetta gætu eins hafa verið súkkulaðikúlur. Ákærði neitar að hafa átt fíkniefni þau er fundust í bifreiðinni. Kveður hann líklegt að einhver farþeginn hafi skilið þau þar eftir. Ákærði kveðst hafa neytt fíkniefna en ekki gert það í um tvo mánuði. Ákærði kveðst aðallega reykja hass þegar hann sé í neyslu en kveðst hafa prófað amfetamín og þekka áhrif þess. Aðspurður um skýringu á því að gleypa kúlurnar kveður ákærði það hafa verið ósjálfráð viðbrögð þegar hann hafi séð lögregluna koma. Kveðst hann hafi verið búinn að sjá kúlurnar og telja líklegt að SB hafi komið með þær í bílinn. Ákærði segir þær hafi örugglega ekki verið þar áður en SB kom þar inn. Ákærði segir kúlurnar hafa verið hvítar og í plasti.

Vitnið J-kk-nf E-kk-nf, lögreglumaður, kveðst hafa verið við fíkniefnaeftirlit ásamt öðrum lögreglumanni í greint sinn og hafi þeir verið óeinkennisklæddir. Þeir hafi nálgast bifreið ákærða sem hafi verið kyrrstæð og ákveðið að ræða við mennina tvo sem þar sátu. Hafi þeir farið sitt hvorum megin að bifreiðinni. Ákærði hafi virst átta sig á að þeir væru lögreglumenn og hafi hent einhverju upp í sig og kyngt, en virst eiga í nokkrum erfiðleikum með að kyngja. Þeir hafi reynt að koma í veg fyrir að ákærða tækist að kyngja því sem hann var með en ekki tekist það. Til handalögmála hafi komið en þeir þá verið handteknir og færðir að lögreglustöð. Kveður vitnið ákærða hafa sagt þeim, aðspurður, að hann hefði gleypt 3 grömm af amfetamíni. Um það bil hálfri klukkustund síðar hafi ákærði orðið örari og kvartað undan þurrki í munni. Þá hafi ákærði lýst því hvernig næstu sólarhringar yrðu hjá sér, hann myndi lítið sofa og fleira slíkt. Ákærði hafi greinilega orðið undir meiri og meiri áhrifum eftir því sem lengra leið frá handtökunni, t.d. hafi mátt sjá það á augum hans. Vitnið kveðst hafa verið lögreglumaður frá því í janúar 2002 og unnið sérstaklega að fíkniefnarannsóknum frá því í maí 2003 og komið að rannsókn margra slíkra mála. Aðspurt kveður vitnið engin sýni hafa verið tekin úr ákærða en kveðst ekki vita hvers vegna svo var ekki gert.

Vitnið H-kk-nf S-kk-nf, lögreglumaður, kveðst hafa verið við fíkniefnaeftirlit í greint sinn, óeinkennisklæddur, ásamt öðrum lögreglumanni. Þeir hafi ákveðið að kanna ástand ákærða og SB. Þegar þeir hafi kynnt sig hafi ákærði stungið upp í sig kúlum í glæru plasti og hafi þeir þá handtekið mennina í kjölfarið. Reynt hafi verið að fá ákærða til að spýta kúlunum út úr sér en það hafi ekki tekist. Á lögreglustöðinni hafi verið leitað í bifreið ákærða og í hurðarvasa, hægra megin aftur í, hafi fundist tvær kúlur. Aðspurt kveður vitnið kúlurnar ekki hafa verið faldar, þeir sem sátu aftur í hefðu getað séð þær. Vitnið kveðst lítið hafa talað við ákærða á vettvangi en kveðst hafa rætt við hann á lögreglustöðinni. Vitnið segir að ákærði hafi í fyrstu ekki getað gefið upp um hvaða efni hafi verið að ræða en hann hafi svo sagt að það hefði verið amfetamín. Vitnið segir ákærða hafa orðið mun órólegri á meðan hann beið í klefa á lögreglustöðinni sem samræmst hefði því að áhrif amfetamínsins væru að koma í ljós. Vitnið kveðst hafa verið lögreglumaður í níu ár og þar af starfað við fíkniefnarannsóknir í 6-7 ár. Kveðst vitnið af þeirri reynslu þekkja áhrif fíkniefna á menn. Vitnið segir engin sýni hafa verið tekin úr ákærða, hann hafi viðurkennt að hafa gleypt amfetamín eða kókaín. Ákærði hafi hins vegar sagt að hann kannaðist ekki við þau efni sem fundust í bifreiðinni.

III.

Ákærði neitar að hafa vitað af amfetamíninu sem fannst aftur í bifreið hans. Kvaðst hann hafa ekið um hundrað manns á milli tjaldsvæðisins við KA-heimilið og miðbæjar Akureyrar umrædda helgi. Hefur framangreindri staðhæfingu hans ekki verið hnekkt. Vitnið H-kk-nf S-kk-nf, lögreglumaður, ber að ekki hafi litið út fyrir að kúlurnar væru faldar í bifreið ákærða, hver sem hefði sest í aftursætið hefði séð þær þar sem þær fundust. Að þessu virtu verður ekki talið sannað gegn neitun ákærða að hann hafi haft þetta amfetamín í vörslum sínum eða mátt vera það ljóst að efnin væru í bifreiðinni.

Ákærði viðurkennir að hafa gleypt þrjár kúlur í plasti, sem voru milli framsæta bifreiðarinnar, þegar hann áttaði sig á að lögreglan var að koma. Hann neitar hins vegar að hafa vitað hvað það var sem hann gleypti. Ber hann að við yfirheyrslur lögreglu hafi hann sagt að hann vissi ekki hvað þetta hefði verið en þar sem lögregla hafi ætlað að halda honum þar til hann svaraði því hefði hann sagt að þetta hefði verið amfetamín. Í framburði vitnisins H-kk-ef S-kk-ef, lögreglumanns, kemur fram að ákærði hafi í fyrstu sagt að hann vissi ekki hvaða efni þetta væru. Þetta verður ekki með nokkru móti ráðið af lögregluskýrslunni. Eru aðeins höfð eftir ákærða örstutt svör við fimm stöðluðum spurningum. Af tímasetningum á skýrslunni verður þó ráðið að yfirheyrslan hafi tekið eina klukkustund. Fyrir dómi ber ákærði að SB, sem var með honum í bifreiðinni, hafi líklega átt þessar kúlur. Umræddur SB var handtekinn ásamt ákærða en engin skýrsla var tekin af honum hjá lögreglu. Þá kom SB ekki fyrir dóminn til skýrslugjafar. Vitnin J-kk-nf E-kk-nf og H-kk-nf S-kk-nf, lögreglumenn, telja ákærða hafa sýnt vaxandi merki þess að vera undir áhrifum örvandi lyfja á meðan hann var á lögreglustöðinni. Engin sýni voru tekin úr ákærða til könnunar á því hvort hann hefði neytt fíkniefna og læknir ekki fenginn til að meta ástand hans að þessu leyti. Ekki nýtur heldur óyggjandi gagna um að amfetamín hafi verið í töflum þeim er ákærði gleypti svo sem greinir í ákæru. Þótt framburður ákærða um þetta atriði sé að ýmsu leyti ótrúverðugur þykir honum að framangreindu virtu ekki hafa verið hnekkt.

Samkvæmt framanskráðu þykir ósannað að ákærði hafi framið þau brot er hann er sakaður um í ákæru, sbr. 45. gr. laga nr. 19/1991 um meðferð opinberra mála og verður hann því sýknaður af kröfum ákæruvaldsins í málinu.

Með vísan til 165. gr. laga nr. 19/1991 um meðferð opinberra mála ber að greiða málsvarnarlaun skipaðs verjanda ákærða, Ö-kk-ef H-kk-ef J-kk-ef hdl., sem þykja hæfilega ákveðin kr. 130.000- að virðisaukaskatti meðtöldum, úr ríkissjóði.

Dóminn kveður upp F-kk-nf Ó-kk-nf dómstjóri.

D Ó M S O R Ð :

Ákærði X er sýkn af kröfum ákæruvaldsins.

Málsvarnarlaun skipaðs verjanda hans, Ö-kk-ef H-kk-ef J-kk-ef hdl., kr. 130.000- að virðisaukaskatti meðtöldum, greiðist úr ríkissjóði.